Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh poslancov Národnej rady Slovenskej republiky Moniky Gibalovej, Pavla Abrhana, Martina Fronca a Pavla Hrušovského na vydanie zákona, ktorým sa mení a dopĺňa zákon Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov (parlamentná tlač 913).

Ministerstvo spravodlivosti Slovenskej republiky k predloženému poslaneckému návrhu zákona uvádza:

V š e o b e c n e

Účelom predloženého návrhu zákona je podľa predkladateľov zakotviť povinnosť Ústavného súdu Slovenskej republiky rozhodnúť o návrhu účastníka konania na pozastavenie účinnosti napadnutých právnych predpisov, ich častí, prípadne niektorých ich ustanovení v lehote do 90 dní od prijatia návrhu na začatie konania o súlade právnych predpisov podľa 
čl. 125 ods. 1 Ústavy Slovenskej republiky. 

S t a n o v i s k o

Ministerstvo spravodlivosti Slovenskej republiky zaujíma k predloženému poslaneckému návrhu nasledovné stanovisko:

Vzhľadom na postavenie Ústavného súdu Slovenskej republiky ako nezávislého súdneho orgánu ochrany ústavnosti a z toho vyplývajúcu zodpovednosť za riadny a včasný výkon ústavného súdnictva možno za legitímnu považovať požiadavku, aby každá vec zotrvala na Ústavnom súde Slovenskej republiky len po dobu nevyhnutne potrebnú na prípravu kvalifikovaného rozhodnutia (nálezu). Dĺžka samotného konanie je však výsostne individuálna a v jednotlivých právnych veciach sa môže líšiť v závislosti od skutkovej a právnej zložitosti veci i správania účastníkov konania.

Zákonodarca na konanie o súlade právnych predpisov podľa čl. 125 ods. 1 Ústavy Slovenskej republiky nestanovil žiadne konkrétne lehoty pre rozhodnutie vo veci samej ani pre procesné rozhodnutia (rozhodnutie o prijatí alebo odmietnutí návrhu na začatie konania o súlade právnych predpisov, rozhodnutie o návrhu na pozastavenie účinnosti napadnutých právnych predpisov, ich častí, prípadne niektorých ich ustanovení). V zákone určil len všeobecne formulovanú lehotu na konanie Ústavného súdu Slovenskej republiky, ktorá sa vzťahuje na procesné rozhodnutie o pozastavení účinnosti napadnutého právneho predpisu, pokiaľ je dôvodom prijatia návrhu ochrana základných práv alebo slobôd alebo hrozba značnej hospodárskej škody alebo iného vážneho nenapraviteľného následku a návrh na začatie konania o súlade právnych predpisov je sprevádzaný návrhom účastníka konania na pozastavenie účinnosti právneho predpisu. V takom prípade je Ústavný súd Slovenskej republiky povinný rozhodnúť bez zbytočného odkladu (§ 38 ods. 2 zákona č. 38/1993 Z. z.).

Ministerstvo spravodlivosti Slovenskej republiky má za to, že ustanovenie zákonnej lehoty 90 dní na rozhodnutie o návrhu na pozastavenie účinnosti napadnutých právnych predpisov, ich častí, prípadne niektorých ich ustanovení nemusí byť prostriedkom na dosiahnutie zamýšľaného cieľa, keďže návrh nezohľadňuje náročnosť prejednávaných vecí, ani špecifiká a okolnosti jednotlivých prípadov. Pozastavenie účinnosti právneho predpisu alebo jeho časti môže predstavovať závažný zásah do stability právneho poriadku a narušenie princípu právnej istoty, preto každému rozhodnutiu o pozastavení účinnosti by mala predchádzať dôkladná právna a skutková analýzy vrátane posúdenia, či v komplexnej štruktúre právnych vzťahov bude miera neistoty vzniknutá pozastavením účinnosti právneho predpisu vyššia než prípadná právna neistota vyplývajúca z účinnej právnej úpravy. Z toho dôvodu obmedzenie výkonu tejto analýzy ustanovením zákonnej lehoty nemusí vždy prispieť k účinnej ochrane ústavou garantovaných práv a slobôd. Zároveň je potrebné zdôrazniť, že Ústavný súd Slovenskej republiky rozhoduje v týchto prípadoch na podklade vyjadrenia dotknutých orgánov verejnej moci, čo vedie k záveru, že vydanie rozhodnutia v lehote 90 dní nemusí byť objektívne možné.

Navrhovanú právnu úpravu nemožno považovať za vyhovujúcu ani z hľadiska naviazania začiatku plynutia 90-dňovej lehoty na deň začatia konania, ktorým sa v zmysle 
§ 18 ods. 2 zákona č. 38/1993 Z. z. rozumie deň doručenia návrhu na začatie konania vo veci samej. Návrh na pozastavenie účinnosti napadnutého právneho predpisu môže, ale nevyhnutne nemusí byť súčasťou návrhu na začatie konania vo veci samej. Návrh na pozastavenie účinnosti môže navrhovateľ doručiť Ústavnému súdu Slovenskej republiky aj kedykoľvek v priebehu konania podľa čl. 125 Ústavy Slovenskej republiky. Poslanecký návrh zákona vôbec nereflektuje skupinu prípadov, v ktorých by bol návrh na pozastavenie účinnosti napadnutého právneho predpisu podaný po uplynutí lehoty 90 dní od začatia konania, prípadne krátko pred jej uplynutím.

Na vyššie uvedené výhrady k poslaneckému návrhu zákona vo svojom vyjadrení zaslanom Ministerstvu spravodlivosti Slovenskej republiky poukázal aj Ústavný súd Slovenskej republiky, ktorý sa stotožnil s argumentáciou obsiahnutou v stanovisku Ministerstva spravodlivosti Slovenskej republiky aj s odporúčaním predmetný návrh zákona neprijať, nakoľko tento nepovažuje za vhodný a efektívny prostriedok na dosiahnutie zamýšľaného cieľa, ktorým má byť zrýchlenie a zefektívnenie ústavnej ochrany v rámci abstraktnej kontroly ústavnosti právnych predpisov.

Ministerstvo spravodlivosti Slovenskej republiky prerokovalo svoje stanovisko k poslaneckému návrhu zákona v pripomienkovom konaní uskutočnenom od 8. apríla 2014 do 16. apríla 2014. Pripomienkujúce subjekty k návrhu zákona neuplatnili žiadne zásadné pripomienky a stotožnili sa so stanoviskom Ministerstva spravodlivosti Slovenskej republiky.

Z hľadiska legislatívno-technického spracovania predmetného návrhu zákona Ministerstvo spravodlivosti Slovenskej republiky vytýka tomuto návrhu nasledovné nedostatky:

K názvu zákona
V názve právneho predpisu vo všetkých častiach materiálu odporúčame za slovo „mení“ vložiť slová „a dopĺňa“ a za slovo „zákon“ vložiť slová „Národnej rady Slovenskej republiky“ v súlade s bodmi 17, 25 a 45 Prílohy č. 5 k Legislatívnym pravidlám vlády Slovenskej republiky. 

K Čl. I, úvodná veta
V úvodnej vete k Čl. I odporúčame za slovo „mení“ vložiť slová „a dopĺňa“.

K Čl. I, bod 1
V Čl. I bode 1 odporúčame slová „odsek 2“ nahradiť slovami „ods. 2“ v súlade s bodom 34 Prílohy č. 5 k Legislatívnym pravidlám vlády Slovenskej republiky.

K Čl. II
V Čl. II odporúčame na konci vety doplniť interpunkčné znamienko.

Z á v e r

Ministerstvo spravodlivosti Slovenskej republiky z vyššie uvedených dôvodov  odporúča vláde Slovenskej republiky vysloviť   n e s ú h l a s   s predloženým návrhom poslancov Národnej rady Slovenskej republiky Moniky Gibalovej, Pavla Abrhana, Martina Fronca a Pavla Hrušovského na vydanie zákona, ktorým sa mení a dopĺňa zákon Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov (tlač 913).